Det viser nye tall fra Statistisk sentralbyrå.

SSB har en statistikkbank med priser tilbake til august 1986, den gang en liter blyfri 95 kostet 4 kroner og 4 øre, mens avgiftspliktig diesel hadde en literpris på 1,97 kroner.

I mai ble det registrert toppnivåer i begge disse drivstoffkategoriene med 15,95 kroner for bensin og 15,16 kroner for diesel.

Bensinprisen har ligget over 15 kroner i fire av årets fem første måneder, mens diesel kom over 15-kronersgrensen for aller første gang.

Prisen på bensin 1,57 kroner høyere pr liter i mai sammenliknet med samme måned i 2017, mens dieselprisen bykset opp med hele 2,10 kroner.

SSB-tallene er gjennomsnittlige priser som hentes inn til konsumprisindeksen.

Les også: Hva bør jeg gjøre med dieselbilen min nå?

Drivstoffprisene i Norge bestemmes grovt sett av tre faktorer: Avgifter, innkjøpspris og bruttomargin i en fordeling som av bransjen selv kalkulerer til henholdsvis 60, 30 og 10 prosent. Innkjøpsprisen påvirkes av råoljepris, valutakurser og internasjonale forhold, mens bruttomarginen på 10 prosent i realiteten skal dekke kostnader og fortjeneste.

I løpet av uka pendler prisen to turer mellom god fortjeneste og null fortjeneste, så stabilt at Konkurransetilsynet har beskrevet konkurransen i dette markedet som «vesentlig begrenset».

– Vi mener kjedene driver koordinert prising, med en stilltiende enighet om å øke prisene mandag og torsdag. Kundene tilpasset seg da selskapene startet med å øke prisene fast på mandager i 2004. Det er ikke åpenbart at en fast prisøkning er problematisk, og det er heller ikke sikkert at det er lønnsomt for kjedene, sa Sigurd Birkeland, seniorrådgiver i Konkurransetilsynet, til Motor i februar 2017.

Les også: Knuser myten om at bensin er billigst på mandager